Meirihluti fjárlaganefndar tekur undir tillögur fjármálaráðherra um aðgerðir gegn þenslu og verðbólgu. Lækka á afslátt af áfengis- og tóbaksgjaldi í fríhöfninni og leggja gjald á ferðamenn.
Þingmaður Samfylkingarinnar segir að nær hefði verið að skoða hærri álögur á sjávarútveginn.
Bjarni Benediktsson fjármála- og efnahagsráðherra kynnti tillögur að breytingum á fjármálaáætlun á ríkisstjórnarfundi í fyrradag. Aðgerðunum er ætlað að draga úr halla á ríkissjóði, umfangið er um 0,7 prósent af vergri landsframleiðslu, sem er 26 milljarðar króna, og þær verða útfærðar nánar í fjárlagafrumvarpi næsta árs.
Meðal tillagnanna eru gjöld til að vega á móti minni tekjum ríkisins af sölu eldsneytis. Lögð er til lækkun afsláttar af áfengis- og tóbaksgjaldi í fríhöfninni og gjald á ferðamenn. Lagt er til að lækka framlög til stjórnmálasamtaka um 5%, endurskoða fjárfestingaráform og fresta framkvæmdum. Málið var afgreitt úr fjárlaganefnd rétt fyrir hádegi:
Nefndin tekur undir þær tillögur sem ríkisstjórnin kom með og leggur til að þær verði samþykktar
segir Bjarkey Olsen Gunnarsdóttir þingmaður VG og formaður fjárlaganefndar.
Hún segir að fæstar af tillögunum hafi verið útfærðar:
Það á eftir að útfæra þessi fjárfestingaráform, horfa dálítið yfir sviðið.
Kristrún Frostadóttir þingmaður Samfylkingarinnar situr í fjárlaganefnd. Hún segir ekkert óeðlilegt við að ríkið beiti sér núna á þennan hátt.
Við hefðum viljað sjá öflugri aðgerðir á tekjuhliðinni þar sem ráðrúm er meira. Það er verið að ráðast þarna í krónutöluhækkanir sem eru flötustu skattahækkanir sem völ er á og ljóst að viðkvæmir hópar eru að finna hlutfallslega meira en aðrir fyrir verðbólgunni í samfélaginu.
Hvar hefði verið hægt að afla tekna á annan hátt? Við sjáum til að mynda í dag methagnað í sjávarútvegi. Það væri til að mynda hægt að skoða svigrúmið þar. Við sjáum líka að fjármagnstekjur eru í hæstu hæðum, samt eru engar tillögur um að koma í veg fyrir þenslu sem af þeim hlýst.